ট্যুরের আরেকটি গুরুত্বপূর্ণ অংশ নতুন নতুন বন্ধু। রাশিয়ায় গিয়ে তারা শুধু রাশিয়ান নয়—নেপালি, তুর্কি, সিঙ্গাপুরিয়ান বন্ধু পাতিয়ে ফেলেছে। ওই বন্ধুদের সঙ্গে এখন ফেসবুক, হোয়াটসএপের মাধ্যমে যোগাযোগও হচ্ছে। একেকজনের একেক বন্ধু হলেও একজনের কথা তারা তিনজনই বলল। আর সে হলো তাদের ফ্ল্যাট মেট নেপালি বন্ধু বিদুর কাফলে। বিদুর তাদেরই একজন হয়ে উঠছিল। ‘একসঙ্গে খেতে ও বেড়াতে যাওয়া এবং সারা রাত গল্পগুজব করেই কাটিয়েছি আমরা। নিজেদের দেশের স্মারকও বিনিময় করেছি।’ একসঙ্গে বলল তিন কিশোর।